Q-Bix
Dette lille spil kræver ikke meget af din pc, men det kræver maksimal koncentration af dig og din højre hjernehalvdel. Tænk roligt og logisk, så skal du nok nå målet. 

Når Q-Bix er startet, skal du vælge imellem den lille eller den store terning. Jo flere felter, jo sværere er opgaven.

Begynd for eksempel med den lille. Klik på den lille terning.

Du ser nu en lille terning med fire felter på hver side, og hver side har sin egen farve. Men nu skal du blande dem. Det kan du gøre ved at klikke på MIX IT og klikke på STOP, når du synes, at der er blandet nok. 

Du kan også i forvejen vælge, hvor mange gange programmet skal dreje på terningen. Det gør du ved at klikke et antal gange på + og derefter på MIX IT. Du kan altid vende tilbage til udgangspunktet ved at klikke på RESET.

Du drejer på terningens sider ved at klikke på de røde pile, og hvis du aktiverer ARROW GUIDES, kan du i forvejen se, hvilken vej siderne drejer, når du vælger en bestemt af de røde pile.

Når du har løst opgaven, vil der i toppen stå: SOLVED.

Hvis du vil prøve den store terning, skal du i menuen Q-Bix vælge New og derefter klikke på den store terning.

Synes du, at du har fundet en rigtig god og gådefuld kombination eller bare vil vende tilbage til én, som du ikke nåede at løse, så brug menuen Save. Så kan du altid hente den igen via menuen Load.